ΓΡΑΠΤΗ ΕΡΩΤΗΣΗ E-0299/02

υποβολή: Konstantinos Hatzidakis (PPE-DE) προς την Επιτροπή

(11 Φεβρουαρίου 2002)

Θέμα: Αδυναμίες στον τρόπο λειτουργίας της Διαχειριστικής Αρχής του Κοινοτικού Πλαισίου Στήριξης στην Ελλάδα

Η Επιτροπή, απαντώντας στις 18.1.2002 σε ερώτησή μου (E-3377/01)(1) σχετικά με τις διαχειριστικές αρχές, δηλώνει ότι είναι γενικώς ικανοποιημένη με τα αρχικά αποτελέσματα. Μια εβδομάδα αργότερα δημοσιεύθηκε στον ελληνικό Τύπο έγγραφο της Γενικής Διεύθυνσης Περιφερειακής Πολιτικής με ημερομηνία 4 Οκτωβρίου 2001 προς τις ελληνικές αρχές, στο οποίο επισημαίνεται ότι η Διαχειριστική Αρχή του Κοινοτικού Πλαισίου Στήριξης δεν έχει συσταθεί τυπικά και ο συντονισμός του ΚΠΣ διέπεται ακόμη από ad hoc ρυθμίσεις. Στο ίδιο έγγραφο διαπιστώνεται μεταξύ άλλων ανεπάρκεια όσον αφορά τη διαφάνεια στο σύστημα αξιολόγησης των προτάσεων προς χρηματοδότηση, μη λειτουργία του ολοκληρωμένου πληροφοριακού συστήματος, έλλειψη ως προς τις τεκμηριωμένες οδηγίες και λίστες για τον έλεγχο των έργων, παραλείψεις όσον αφορά τις οδηγίες που έχουν λάβει οι διαχειριστικές αρχές για την επικοινωνιακή στρατηγική.

Ποιά είναι, τελικά, η άποψη της Επιτροπής για τον τρόπο λειτουργίας των διαχειριστικών αρχών του ΚΠΣ στην Ελλάδα·

(1) ΕΕ C 147 E της 20.6.2002, σελ. 162.

Απάντηση του κ. Barnier εξ ονόματος της Επιτροπής

(3 Απριλίου 2002)

Η επιστολή που δημοσιεύτηκε στον ελληνικό τύπο στις 26 Ιανουαρίου 2002 ήταν μία επιστολή που έστειλε στις 4 Οκτωβρίου 2001 ο Γενικός Διευθυντής της Γενικής Διεύθυνσης Περιφερειακής Πολιτικής προς τις ελληνικές αρχές μέσω της Μόνιμης Ελληνικής Αντιπροσωπείας στις Βρυξέλλες, για να ενημερώσει την Ελληνική Κυβέρνηση σχετικά με το αποτέλεσμα μιας έρευνας η οποία έγινε στην Ελλάδα από τις 11 μέχρι τις 15 Ιουνίου 2001 όσον αφορά το σύστημα διαχείρισης και ελέγχου που δημιουργήθηκε βάσει του Κοινοτικού Πλαισίου Στήριξης (ΚΠΣ) για την περίοδο προγραμματισμού 2000-2006.

Η Επιτροπή στις 18 Ιανουαρίου 2002 ανέφερε στην απάντησή της σχετικά με τη γραπτή ερώτηση E-3377/01, που είχεποβάλει το Αξιότιμο Μέλος(1), ότι ήταν γενικά ευχαριστημένη με τα αρχικά αποτελέσματα λαμβάνονταςπόψη της την πρόοδο που είχαν σημειώσει οι ελληνικές αρχές όσον αφορά τη δημιουργία των απαραίτητων διαχειριστικών και οργανωτικών δομών για την εφαρμογή των προγραμμάτων καθώς και τη συμμόρφωση τους προς τα συμπεράσματα και τις συστάσεις της αποστολής ελέγχου της ΓΔ Περιφερειακής Ανάπτυξης που πραγματοποιήθηκε στην Ελλάδα από τις 11 έως τις 15 Ιουνίου 2001.

Στο παρόν στάδιο θα ήταν πρόωρο για την Επιτροπή να βγάλει συμπεράσματα σχετικά με την ποιότητα των συστημάτων που έχει δημιουργήσει οποιοδήποτε κράτος μέλος. Παράλληλα με τους ελέγχους των συστημάτων στα κράτη μέλη η Επιτροπή ελέγχει όλα τα προγράμματα με βάση τις περιγραφές των συστημάτων που αυτά στέλνουν. Τα αποτελέσματα αυτών των αναλύσεων σε συνδυασμό με τα ευρήματα των επιτόπιων ελέγχων και το διάλογο που επακολουθεί με τις αρχές του ΚΠΣ και του προγράμματος ελπίζεται ότι θα βοηθήσουν για την εξάλειψη των μειονεκτημάτων των συστημάτων. Η Επιτροπή θα πραγματοποιήσει σε τακτική βάση ελέγχους σχετικά με τη λειτουργία των συστημάτων σε συνεργασία με τα κράτη μέλη καθόλη τη διάρκεια της περιόδου προγραμματισμού 2000-2006.

(1) ΕΕ C 147 E της 20.6.2002, σελ. 162.